El III Festival Al Crepuscle tindrà lloc del 19 al 22 de juny a la torre del Grau Vell
13 de juny 2024

![](/media/i2db53dh/img_2517_c.jpg?width=850&height=566.6666666666666)

Hui s'ha presentat en el saló de plens de l'Ajuntament de Sagunt la programació de la tercera edició del Festival Al Crepuscle, que es desenvoluparà del 19 al 22 de juny a la torre del Grau Vell. Esta edició estarà composta per cinc actuacions teatrals i dos musicals. El festival, que organitzen les regidories de Cultura i de Turisme de l'Ajuntament de Sagunt, compta amb la col·laboració de la companyia Hongaresa Teatre, la Generalitat Valenciana, l'Autoritat Portuària de València i Saggas.

En la presentació del festival han participat la regidora de Cultura, Ana María Quesada; la regidora de Turisme, Natalia Antonino; els directors artístics del festival d'Hongaresa Teatre, Paco Zarzoso i Lola López; l'autor de _Las cartas de Ulpiano_, Pedro Luis Alonso; i l'autora de _Los que comen tierra_, Mafalda Bellido, de la companyia La Zafirina.

Al Crepuscle és un festival la particularitat essencial del qual el fa únic, ja que les representacions se celebren en caure la vesprada, sense llum artificial, en els dies pròxims al solstici d'estiu. És un festival que aprofita el trànsit entre el dia i la nit, batejat pels directors de fotografia com «**l'hora màgica**». A més, i segons ha explicat Lola López, es tracta d'una proposta sostenible i arrelada als orígens del teatre fet amb llum natural. És també un festival que potencia els espais escènics a l'aire lliure i el gaudi de l'experiència artística, tant per als espectadors i les espectadores com per als i les artistes.

Ana María Quesada ha destacat que, com és habitual, el festival «**tindrà lloc al voltant de la màgia de la nit de Sant Joan**». A més, ha fet una crida a la ciutadania perquè gaudisca de les representacions «**en un entorn diferent del qual solem fer de teatre i de música**» i ha destacat la «**qualitat**» de les actuacions.

![](/media/slzaawfd/cartel-baja_c.jpg?width=610.6981981981982&height=850)

Per la seua banda, Natalia Antonino, ha definit el festival com «**diferencial**», no sols per l'entorn del Grau Vell, que és «**únic**», sinó també «**per la representació de manera sostenible**». Així mateix, ha ressaltat que es tracta d'un esdeveniment allunyat del «**turisme massificat**» i que «**té una qualitat fora del comú**».

D’altra banda, Paco Zarzoso ha afirmat: «**Crec que s'ha convertit en una cita ja important per als veïns, perquè en una època com la nostra que necessitem tant la cultura, crec que el festival el que té de bell és trobar-nos amb els veïns i altres persones que venen al voltant del joc de l'art de la cultura amb el crepuscle**».

A més, Zarzoso ha parlat sobre la temàtica que envolta enguany al festival: «**L'any passat va ser Sòcrates el filòsof que ens va inspirar dos espectacles. I enguany el que dona unitat a la filosofia és que parlarem de les víctimes del franquisme i és el que unirà dos treballs meravellosos amb l'espectacle**».

La programació d'esta edició d'Al Crepuscle començarà el dimecres 19 de juny amb la interpretació del disc de folk / jazz _Endevina_, d'Eixa, un projecte d'Isabel Latorre. Este disc va ser guardonat amb el Premi Carles Santos de la Música a Millor Disc de Fusió i Mestissatge. El dijous 20 es representarà una obra de teatre íntim, anomenada _Las cartas de Ulpiano_, una actuació sobre les cartes que Ulpiano Alonso, veí del Port de Sagunt i de tradició socialista i sindical, enviava a la seua dona des de les presons de Sagunt en les quals va romandre 7 mesos després de la Guerra Civil; i una altra obra anomenada _Castroponce_, de Pablo Rosal, un monòleg que pretén ser una reconstrucció d'un simposi sobre teatre polític dut a terme l'any 2015 en la xicoteta localitat de Valladolid, Castroponce.

Per al divendres 21, es tornarà a representar l'obra _Las cartas de Ulpiano_, i a més hi haurà una actuació musical de Paco del Pozo, ‘_Flamenco bajo el crepúsculo’_, un recital íntim de cant flamenc junt amb una experiència que fusiona la passió del flamenc amb la màgia de vesprejar i un recorregut pels principals pals del flamenc. Finalment, el dissabte 22 es representarà de nou l'obra de teatre íntim _Las cartas de Ulpiano_, i també es podrà gaudir de l'obra de la companyia La Zafirina, _Los que comen tierra_, una representació que pretén donar veu als qui no la tenen, als morts de la nostra història recent, i que va ser guardonada amb el premi al Millor Text Teatral en els Premis Valencians de les Arts Escèniques d'enguany.

*   [](http://www.facebook.com/sharer.php?u=https://aytosagunto.es/va/actualitat/el-iii-festival-al-crepuscle-tindra-lloc-del-19-al-22-de-juny-a-la-torre-del-grau-vell/ "Facebook")
*   [](http://twitter.com/share?url=https://aytosagunto.es/va/actualitat/el-iii-festival-al-crepuscle-tindra-lloc-del-19-al-22-de-juny-a-la-torre-del-grau-vell/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-iii-festival-al-crepuscle-tindra-lloc-del-19-al-22-de-juny-a-la-torre-del-grau-vell/ "Linked In")
*   [](mailto:?body=https://aytosagunto.es/va/actualitat/el-iii-festival-al-crepuscle-tindra-lloc-del-19-al-22-de-juny-a-la-torre-del-grau-vell/)